I. Johdanto

Euroopan unioni on ainutlaatuinen vapauteen, turvallisuuteen ja oikeuteen perustuva alue, jossa kaikkien on voitava luottaa siihen, että heidän vapautensa ja turvallisuutensa taataan ja että niitä suojellaan hyvin. Demokratia, oikeusvaltioperiaate, perusoikeuksien, erityisesti yksityisyyttä koskevan oikeuden, sananvapauden ja uskonnonvapauden, sekä monimuotoisuuden kunnioittaminen ovat unionimme perusta.

Viimeaikaiset Euroopan maaperällä tapahtuneet hyökkäykset ovat muistuttaneet kipeästi siitä, että terrorismi on edelleen todellinen ja olemassa oleva vaara. Tämän uhan muuttuessa myös sen torjumiseksi tehtävän yhteistyön on kehityttävä. Terroristiverkostojen ylikansallinen luonne edellyttää EU:n tasolla vahvaa yhteistä lähestymistapaa, jolla turvataan ja säilytetään moniarvoinen yhteiskunta, yhteiset arvot ja eurooppalainen elämäntapa. Kansalaisilla on oikeus tuntea olonsa turvalliseksi niin kodeissa ja kaduilla kuin internetissäkin. EU:lla on keskeinen rooli tämän turvallisuuden takaamisessa.

Tämä on erityisen akuuttia, kun otetaan huomioon, että terrorismin uhka on EU:ssa edelleen korkealla tasolla. Da’eshin, al-Qaidan ja niiden liittolaisten muodostama tai innoittama jihadistinen uhka on edelleen olemassa. Väkivaltaisen äärioikeiston ja -vasemmiston muodostamat uhat ovat lisääntymässä. Myös hyökkäysten luonne on muuttumassa. Selvästi suurimmassa osassa viimeaikaisista hyökkäyksistä tekijä on toiminut yksin – usein vähin valmisteluin ja helposti saatavilla olevia välineitä käyttäen – ja iskut ovat kohdistuneet paikkoihin, joissa liikkuu paljon ihmisiä tai joilla on suuri symbolinen arvo. Vaikka yksin toimivan tekijän tekemät iskut ovat todennäköisesti jatkossakin yleisimpiä, perusteellisemmin suunniteltujen hyökkäysten mahdollisuutta ei voida sulkea pois. EU:n on myös varauduttava uhkiin, jotka liittyvät uusiin ja kehittyviin teknologioihin, kuten droonien, tekoälyn sekä kemiallisen, biologisen, radioaktiivisen tai ydinmateriaalin vahingolliseen käyttöön. Verkkopropagandan avulla radikaaleja ideologioita ja terroritekojen ohjeita voidaan levittää nopeammin, ja sosiaalisen median käytöstä tulee usein olennainen osa itse hyökkäystä.

Kahden viime vuosikymmenen aikana eurooppalainen yhteistyö terrorismin torjumiseksi on edistynyt vakaasti ja parantanut jäsenvaltioiden valmiuksia varmistaa kansalaistensa turvallisuus. Käytössä on laajat tietojenvaihtoverkostot, joiden tukena ovat yhä paremmin yhteentoimivat EU:n tietokannat sekä tehostettu poliisiyhteistyö ja oikeudellinen yhteistyö. Tämä auttaa luomaan tilanteesta täydellisemmän kuvan yli rajojen. EU on myös hankkinut käyttöönsä tehokkaita välineitä, joilla estetään terroristeja saamasta välineitä toimia, kuten ampuma-aseita, räjähteiden lähtöaineita tai rahoitusta. Myös matkustaminen terrorismitarkoituksessa on kriminalisoitu. Näiden toimien tilanne esitetään turvallisuusunionia koskevassa edistymiskertomuksessa. EU:n on kuitenkin kaksinkertaistettava yhteiset ponnistelunsa, erityisesti jotta voitaisiin torjua ääriliikkeiden ideologioiden vetovoimaa ja suojella paremmin julkisia tiloja, jotka usein ovat terroristien kohteina. On myös poistettava keinotekoinen kahtiajako verkkoympäristön ja reaalimaailman välillä ja lähennettävä niiden turvallisuusjärjestelyjä ja annettava lainvalvonta- ja oikeusviranomaisille keinot valvoa lainsäädännön noudattamista molemmissa toimintaympäristöissä.

Tällä uudella terrorisminvastaisella ohjelmalla, josta ilmoitettiin EU:n turvallisuusunionistrategiassa, kootaan yhteen olemassa olevat ja uudet toiminta-alat terrorismin torjuntaa koskevaan yhteiseen lähestymistapaan. Tätä lähestymistapaa edistetään koordinoidusti jäsenvaltioiden kanssa ja yhteistyössä Euroopan parlamentin ja neuvoston kanssa, mutta sillä pyritään myös tavoittamaan koko yhteiskunta: kansalaiset, yhteisöt, uskonnolliset ryhmät, kansalaisyhteiskunta, tutkijat, yritykset ja yksityiset kumppanit. Ohjelman pohjana ovat viime vuosien saavutukset, ja siinä esitetään useita toimia, joita on vietävä eteenpäin kansallisella, EU:n ja kansainvälisellä tasolla neljällä rintamalla:

Ensinnäkin on pystyttävä ennakoimaan paremmin nykyisiä ja uusia uhkia Euroopassa. Tietojen jakaminen sekä monialaisen ja monitasoisen yhteistyön kulttuuri ovat edelleen keskeisessä asemassa luotettavassa uhkakuva-arvioinnissa, joka voi muodostaa perustan tulevaisuuden kannalta kestävälle terrorisminvastaiselle politiikalle.

Toiseksi, on pyrittävä estämään iskut puuttumalla radikalisoitumiseen ja ääri-ideologioihin ja torjumalla niitä paremmin ennen kuin ne pääsevät juurtumaan, ja tehtävä selväksi, että eurooppalaista elämäntapaa, sen demokraattisia arvoja ja kaikkea, mitä se edustaa, on kunnioitettava. Tässä ohjelmassa esitetään keinoja tukea paikallisia toimijoita ja parantaa nopeasti yhteisöjen vastustuskykyä yhteistyössä jäsenvaltioiden kanssa. Samalla on otettava huomioon, että joitakin iskuja ovat tehneet myös eurooppalaisissa yhteiskunnissa varttuneet eurooppalaiset henkilöt, jotka ovat radikalisoituneet käymättä lainkaan konfliktialueilla.

Kolmanneksi, jotta eurooppalaisia voidaan suojella tehokkaasti, on edelleen vähennettävä haavoittuvuustekijöitä, olipa kyse julkisista tiloista tai kriittisistä infrastruktuureista, jotka ovat olennaisia yhteiskuntien ja talouden toiminnan kannalta. On erittäin tärkeää nykyaikaistaa EU:n ulkorajojen valvontaa EU:n uusilla ja parannetuilla suurilla tietojärjestelmillä ja Frontexin ja eu-LISAn vahvistetun tuen avulla sekä varmistaa järjestelmälliset tarkastukset EU:n ulkorajoilla. Tämä on välttämätöntä, jotta voidaan korjata muutoin syntyvä terrorismiin syyllistyneiden vierastaistelijoiden paluuseen liittyvä turvallisuuspuute.

Neljänneksi, jotta iskuihin voidaan vastata niiden tapahtuessa, on hyödynnettävä mahdollisimman tehokkaasti EU:n virastojen, kuten Europolin ja Eurojustin, operatiivista tukea sekä varmistettava, että käytettävissä on toimiva oikeudellinen kehys rikoksentekijöiden saattamiseksi oikeudelliseen vastuuseen ja sen takaamiseksi, että uhrit saavat tarvitsemansa tuen ja suojelun.

Tämän lähestymistavan taustalla on tarve jatkaa täytäntöönpanon ja sen valvonnan vahvaa painottamista. EU:n laajuisen yhdenmukaistamisen ja yhteistyön tuomien etujen hyödyntämiseksi on erittäin tärkeää, että keskeisten välineiden, kuten terrorismin torjuntaa koskevan direktiivin, ampuma-asedirektiivin ja rahanpesun ja terrorismin rahoituksen torjuntaa koskevan oikeudellisen kehyksen, soveltamisessa ei ole puutteita tai viiveitä.

Lisäksi EU:n sisäisen turvallisuuden parantamisessa on olennaisen tärkeää kansainvälisen tason työ kaikissa tämän ohjelman neljässä pilarissa yhteistyön helpottamiseksi ja valmiuksien kehittämiseksi.

II. NELJÄÄN PILARIIN PERUSTUVA TERRORISMINVASTAINEN STRATEGIA: ENNAKOINTI, ENNALTAEHKÄISY, SUOJELU JA VASTATOIMET

1. ENNAKOINTI

Sokeiden pisteiden ennakointi on edelleen keskeinen keino vahvistaa Euroopan terrorisminvastaista toimintaa ja pysyä kehityksen tasalla.

Strateginen tiedustelu ja uhkien arviointi

Strateginen tiedustelu on keskeisen tärkeää, jotta voidaan muotoilla ja kehittää vahvemmin uhkalähtöistä EU:n terrorisminvastaista toimintapolitiikkaa ja lainsäädäntöä ja ennakoida paremmin näitä uhkia. Tulevaisuuden kannalta kestävän terrorisminvastaisen toimintapolitiikan olisi perustuttava erityisesti kansallisten turvallisuus- ja tiedustelupalvelujen tekemiin luotettaviin uhka-arvioihin. Tässä yhteydessä EU:n tiedusteluanalyysikeskuksen (EU INTCEN) rooli ja sen tietämys EU:n sisäiseen turvallisuuteen liittyvistä tärkeimmistä uhkista, suuntauksista ja toimintatavoista ovat ratkaisevan tärkeitä tilannetietoisuuden lisäämiseksi ja riskinarviointivalmiuksien tukemiseksi. EU:n tiedusteluanalyysikeskuksen toiminnan kannalta on keskeisen tärkeää, että se saa jäsenvaltioilta laadukasta tietoa. Jäsenvaltioiden olisikin pyrittävä parantamaan tiedon laatua. Jäsenvaltioiden on varmistettava, että EU:n tiedusteluanalyysikeskuksella on käytettävissään paikkansapitävät ja ajantasaiset tiedot ja riittävät resurssit. Komissio ja EUH pyrkivät sisällyttämään strategisen tiedustelun nykyistä paremmin terrorisminvastaisiin toimintapolitiikkoihin. Vuoropuhelun jatkaminen nykyisten rakenteiden ja EU:n terrorismintorjunnan koordinaattorin työn pohjalta yhteistyön tehostamiseksi on erittäin tärkeää.

Riskinarviointi ja varautuminen